b'\n_START_ARTICLE_\nRjava \xc5\xa1katlica\n_START_PARAGRAPH_\nRjava \xc5\xa1katlica je slovenska prekmurska ljudska pravljica. Govori o revnem sinu, ki re\xc5\xa1i mlado ka\xc4\x8do iz pasti in v zameno dobi \xc4\x8darobno rjavo \xc5\xa1katlico. Zapisala jo je Kata Kerec, iz zapu\xc5\xa1\xc4\x8dine Julija Kontlerja.\n_START_SECTION_\nPravljica\n_START_PARAGRAPH_\n\xc5\xbdivela je siroma\xc5\xa1na mati, ki je s svojim sinom prebivala v leseni ko\xc4\x8di ob robu gozda. Mati je doma skrbela za kravico, ki jima je dajala mleko, sin pa je v gozdu nabiral jagode in gozdne sade\xc5\xbee ter prina\xc5\xa1al domov strtino, da sta bila \xc4\x8dez zimo na toplem. Ko se je nekega dne spet potikal po gozdu, je med grmovjem zagledal zajcem nastavljen skobec, v katerega se je ujela mlada ka\xc4\x8da. Revica se je na vse na\xc4\x8dine trudila, da bi se re\xc5\xa1ila \xc5\xbeeleznega objema, vendar ji ni uspelo. De\xc4\x8dku se je ka\xc4\x8da zasmilila, stopil je k njej in jo osvobodil. Zdaj pa je ka\xc4\x8dica spregovorila:_NEWLINE__NEWLINE_\xc2\xbbPrijatelj, ker si mi re\xc5\xa1il \xc5\xbeivljenje, ti bom pomagala, da se otrese\xc5\xa1 rev\xc5\xa1\xc4\x8dine. Jaz nisem navadna ka\xc4\x8da. Moj o\xc4\x8de je ka\xc4\x8dji kralj in zato me odnesi domov k njemu. V zahvalo ti bo ponujal zlato in srebro, toda ti ga prosi samo za tisto rjavo \xc5\xa1katlico, ki jo ima na omari.\xc2\xab_NEWLINE__NEWLINE_De\xc4\x8dko je vzel ka\xc4\x8dico in jo odnesel k njenemu o\xc4\x8detu. Ka\xc4\x8dji kralj je bil ves sre\xc4\x8den, ker mu je de\xc4\x8dko re\xc5\xa1il otroka, in mu ponujal zlata in srebra, kolikor bi hotel, toda de\xc4\x8dko mu je rekel, da \xc4\x8de ga \xc5\xbee ho\xc4\x8de nagraditi, naj mu da tisto rjavo \xc5\xa1katlico na omari. Kralj mu jo je res dal in mu rekel:_NEWLINE__NEWLINE_\xc2\xbbDobro si izbral, ker je ta \xc5\xa1katlica najdragocenej\xc5\xa1e, kar imam pri hi\xc5\xa1i. Dam ti jo, toda pametno ravnaj z njo. \xc4\x8ce bo\xc5\xa1 kaj potreboval, samo trikrat poklonkaj nanjo in dobil bo\xc5\xa1 vse, kar si bo\xc5\xa1 \xc5\xbeelel.\xc2\xab_NEWLINE__NEWLINE_De\xc4\x8dko se je lepo zahvalil kralju za darilo, se poslovil od njega in njegove h\xc4\x8dere in od\xc5\xa1el iz gradu. Toda zunaj je bila \xc5\xbee trda tema, in ker se je bal, da bi zablodil v gozdu, je poklonkal na \xc5\xa1katlico in rekel:_NEWLINE__NEWLINE_\xc2\xbb\xc5\xbdelim si zlatega konja in dvesto vojakov, ki mi bodo kazali pot domov!\xc2\xab_NEWLINE__NEWLINE_Komaj je to povedal, \xc5\xbee se je \xc5\xa1katlica odprla in iz nje je sko\xc4\x8dil zlat konj, za njim pa dvesto vojakov z ostrimi sabljami v rokah. De\xc4\x8dko je zajahal konja in vojaki so mu pokazali pot domov. Ko so ga pripeljali do ko\xc4\x8de, so s konjem vred spet izginili v \xc5\xa1katli._NEWLINE__NEWLINE_Zjutraj je rekel de\xc4\x8dko materi:_NEWLINE__NEWLINE_\xc2\xbbMati, o\xc5\xbeenil bi se rad. Stopite h kralju in mu povejte, da \xc5\xbeelim imeti za \xc5\xbeeno njegovo h\xc4\x8der. Za doto ga ne prosim ni\xc4\x8d drugega kakor polovico kraljestva.\xc2\xab_NEWLINE__NEWLINE_Mati je \xc5\xa1la h kralju in mu povedala, kaj ji je sin naro\xc4\x8dil._NEWLINE__NEWLINE_\xc2\xbbDobro, dam mu svojo edino h\xc4\x8der za \xc5\xbeeno in tudi polovico kraljestva, toda izpolniti mora tri pogoje. Glej, tam pred mojim gradom je breg, obrasel s stoletnim drevjem. To drevje mora izkr\xc4\x8diti, preorati zemljo in jo zasejati z \xc5\xbeitom. \xc5\xbdito mora po\xc5\xbeeti, omlatiti in zmleti ter iz moke spe\xc4\x8di kruh, ki ga bom imel jutri, ko vzide sonce, za zajtrk. Ako tega ne stori, mu gre glava.\xc2\xab_NEWLINE__NEWLINE_Mati gre domov in joka po vsej poti, doma pa pove sinu, kaj ji je kralj naro\xc4\x8dil._NEWLINE__NEWLINE_\xc2\xbbNi\xc4\x8d ne jokajte, draga mati,\xc2\xab\xc2\xa0je rekel sin.\xc2\xa0\xc2\xbbVse bo narejeno kakor je kralj naro\xc4\x8dil.\xc2\xab_NEWLINE__NEWLINE_Poklonkal je na \xc5\xa1katlo in zapovedal:_NEWLINE__NEWLINE_\xc2\xbbIzkr\xc4\x8dite drevje, ki raste na bregu pred kraljevim gradom. Zemljo preorjite, posejajte \xc5\xbeito in ga po\xc5\xbeejte, zmeljite zrnje in iz te moke mi prinesite kola\xc4\x8d kruha, \xc5\xa1e preden se sonce prika\xc5\xbee.\xc2\xab_NEWLINE__NEWLINE_Sonce se je \xc5\xa1e skrivalo za gorami, ko je de\xc4\x8dkova mati \xc5\xbee poklonkala na kraljeva vrata._NEWLINE__NEWLINE_\xc2\xbbMilostljivi kralj, prinesla sem vam kruh za zajtrk,\xc2\xab\xc2\xa0je rekla in prosila kralja, naj pove drugo nalogo za njenega sina._NEWLINE__NEWLINE_Kralj je vzel od matere kruh in rekel:_NEWLINE__NEWLINE_\xc2\xbbZa mojim gradom je breg, kjer ne raste nobena bilka. Povej sinu, da mora ta breg prekopati in v to zemljo vsaditi trto, ki mora \xc5\xa1e pono\xc4\x8di roditi. Iz grozdja mora spre\xc5\xa1ati mo\xc5\xa1t in mi ga prinesti za zajtrk, \xc5\xa1e preden se sonce prika\xc5\xbee nebu.\xc2\xab_NEWLINE__NEWLINE_Mati se vra\xc4\x8da domov in joka po vsej poti, joka tako mo\xc4\x8dno, da si zmo\xc4\x8di naglavni robec, s katerim si je brisala solte._NEWLINE__NEWLINE_\xc2\xbbNikar ne jokajte, draga mati,\xc2\xab\xc2\xa0ji re\xc4\x8de sin, ko mu je povedala kaj zahteva kralj.\xc2\xa0\xc2\xbbVse bo narejeno, kakor je kralj naro\xc4\x8dil.\xc2\xab_NEWLINE__NEWLINE_Spet vzame svojo \xc5\xa1katlico, poklonka nanjo in zapove:_NEWLINE__NEWLINE_\xc2\xbbNa bregu za kraljevim gradom je pusta zemlja. To zemljo prekopajte in zasadite s trto, ki mora \xc5\xa1e pono\xc4\x8di roditi. Spre\xc5\xa1ajte grozdje in mi prinesite sod\xc4\x8dek vina, \xc5\xa1e preden se sonce prika\xc5\xbee na nebu.\xc2\xab_NEWLINE__NEWLINE_Sonce je bilo \xc5\xa1e dale\xc4\x8d za gorami, ko je potrkala mati kralju na vrata in mu izro\xc4\x8dila sod\xc4\x8dek mladega vina._NEWLINE__NEWLINE_Kralj vzame vino in re\xc4\x8de materi:_NEWLINE__NEWLINE_\xc2\xbbVidim, \xc5\xbeemska, da je tvoj sin vreden, da postane moj zet, toda svoje h\xc4\x8dere vendar ne morem pustiti v tvojo leseno ko\xc4\x8do. Zato povej sinu, da mora tam, kjer stoji vajina ko\xc4\x8da, \xc5\xa1e nocoj sezidati grad. Grad mora biti velik kot moj, stene morajo biti iz \xc4\x8distega srebra, okna in dveri pa it \xc4\x8distega zlata.\xc2\xab_NEWLINE__NEWLINE_\xc5\xa0ele zdaj je jokala ubaga mati! Ni bilo suhega mesta na njenem predpasniku, tako ga je zmo\xc4\x8dila s solzami. Ni si mogla zamisliti, kje naj bi dobil njen sin toliko srebra in zlata._NEWLINE__NEWLINE_\xc2\xbbNe jo\xc4\x8dite, mati,\xc2\xab\xc2\xa0ji je rekel sin, ko mu je povedala, kaj ji je zapovedal kralj.\xc2\xa0\xc2\xbbVse bo narejeno, kakor je naro\xc4\x8dil.\xc2\xab_NEWLINE__NEWLINE_Spet vzame \xc5\xa1katlico v roke in zapove svojim vojakom:_NEWLINE__NEWLINE_\xc2\xbbTu, kjer stoji najina ko\xc4\x8da, mi sezidajte grad. Ve\xc4\x8dji in lep\xc5\xa1i mora biti, kakor je kraljev. Stene kaj bodo iz srebra, okna in dveri pa iz \xc4\x8distega zlata.\xc2\xab_NEWLINE__NEWLINE_Sonce se \xc5\xa1e ni prikazalo na nabu, \xc5\xbee je bil grad sezidan. Stene so bile srebrne, dveri in okna zlata. Od de\xc4\x8dkovega gradu do kraljevega je bil zgrajen \xc5\xbeelezen most in na njem so cvetele ro\xc5\xbeice, na ograji pa so prepevali pti\xc4\x8dki._NEWLINE__NEWLINE_Naslednji dan je dobil de\xc4\x8dko kraljevo h\xc4\x8der za \xc5\xbeeno. \xc5\xa0tirinajst dni je trajala gostija pri kralju, \xc5\xa1tirinajst dni pa se je nadaljevala v srebrnem de\xc4\x8dkovem gradu. Niso imeli kuharic in stre\xc5\xbenikov, vendar je bilo vsega dobrega toliko, da bi se tudi mi najedli, \xc4\x8de bi znali k srebrnemu gradu.'